Skihopping og kombinert i Australia

Australia har tatt OL- og VM-medaljer i alpint, freestyle og kortbaneløp på skøyter, men har ikke markert seg innen de nordiske grenene, og det finnes i dag (2012) ingen hoppbakker i landet. Likevel hadde landet en periode et aktivt miljø også innen disse grenene, og Australia har vært representert i mesterskap i både spesielt hopp og kombinert.

Historie
Den norske skihistorikeren Jakob Vaage forteller i sin bok Norske ski erobrer verden at det var norske utvandrere som først begynte å gå på ski i Australia, midt på 1800-tallet. Flere nordmenn kom til landet under gullrushene i siste halvdel av århundret, og gullgraverbyen Kiandra i Snowy Mountains kan kalles fødestedet for australsk skisport.Jakob Vaage: Norske ski erobrer verden. Gyldendal, Oslo 1952 (s. 215-218, digitalisert av Nasjonalbiblioteket) Avisen The Sydney Morning Herald nevnte i 1906 at nordmannen Børre Winther fra Kristiansand et tidligere år hadde hoppet 86 fot (ca. 26 meter) i Kiandra.The Sydney Morning Herald: Our mountain wonderland - Kiandra's snow-fields (28. juli 1906, arkivert hos National Library of Australia)

Utover på 1900-tallet ble det arrangert årlige delstats- og nasjonale mesterskap på ski i Snowy Mountains. Blant annet vant den norske utvandreren Sverre Kaaten fra Kongsvinger det australske mesterskapet i hopp i 1933, mens en annen norsk utvandrer, Martin Romuld, vant kombinasjonen hopp, langrenn, utfor og slalåm.The Sydney Morning Herald: Romuld Australian Champion - Kaaten wins ski jump (11. august 1933, arkivert hos National Library of Australia) Under ekstrahopping etter det australske mesterskapet i Charlotte Pass i 1934, der Kaaten igjen vant hoppdelen, satte Sverre Kaaten australsk rekord med 43 meter. Han falt også på et hopp på 44 meter.The Sydney Morning Herald: Championship jump - Kaaten's record (9. august 1934, arkivert hos National Library of Australia) Det ble også hoppet på Tasmania.The Mercury: R. Tilley scores ski double (29. september 1947, arkivert hos National Library of Australia)

Nye utvandrere fra Norge kom til Australia fra 1951, da det norske firmaet Ing. F. Selmer fikk kontrakt på å bygge et damanlegg ved Guthega i Snowy Mountains. På grunn av at Australia på den tida hadde underskudd på arbeidskraft, ble flertallet av arbeiderne på anlegget rekruttert fra Norge. Mange av anleggsarbeiderne sto også på ski, og under det australske skimesterskapet i 1952 tok norske anleggsarbeidere de seks første plassene i hopp og langrenn.Arvid Møller: Australiafarere - Nordmenn som tok en annen vei. Cappelen, Oslo 1986. ISBN 82-02-10505-6 (s. 177-179, digitalisert av Nasjonalbiblioteket) Foran 2500 tilskuere i Guthega satte Selmer-ansatte Syvert Ravnevand australsk rekord med 50,5 meter i 1953.The Sydney Morning Herald: Ski-jump record (3. august 1953, arkivert hos National Library of Australia)The Sydney Morning Herald: Norwegian jumper's skill breaks national record (4. august 1953, arkivert hos National Library of Australia)

En annen nordmann som arbeidet på damanlegget ved Guthega var Hal (Herlof) Nerdal,Australiafarere (s. 150) opprinnelig fra Dalsgrenda i Rana. Han deltok for Australia i kombinert i OL i Squaw Valley i 1960, der han ble sist av de 31 som fullførte kombinertrennet. I spesielt hopp ble Chris Hellerud (opprinnelig fra Rælingen) klart sist i normalbakke i VM i Falun i 1974.

Ifølge Sverre Kaaten gjaldt Tormod Lillejords hopp på 52,5 meter i 1954 ennå som australsk rekord i 1986.Australiafarere (s. 152) Chris Hellerud hoppet imidlertid 53 meter i sitt lengste konkurransehopp under VM i Falun i 1974.

Nyere tid
Slovensk-australieren Tony Mihelcic tok på 2000-tallet initiativet til å få bygd et lite hoppanlegg i Hoppers Crossing, en forstad til Melbourne. Anlegget var ment å bestå av tre hoppbakker med plastdekke, største bakke K30.Ski Jumping Institute of Australia (Tony Mihelcics nettside, arkivert hos Internet Archive 21. august 2010)Star Werribee: Slip sliding awayBUILD it and they will come (2. mai 2006, besøkt 23. oktober 2012) Mihelcic deltok i veteran-VM i skihopping og kombinert i 2005 og 2006, og tok bronsemedalje i sin årsklasse (K20-bakke) i 2006.Resultatliste veteran-VM 2006  (besøkt 19. desember 2010) Han deltok også i sommer-veteranmesterskapet i 2006.

Den australske langrennsløperen Ben Sim, som deltok i OL i Vancouver i 2010, begynte samme år med skihopping, og varslet at han ville gjøre et forsøk på å kvalifisere seg til OL i 2014 i kombinert.FasterSkier.com: Sim, and Australia, Take a Run at Nordic Combined  (20. august 2010, besøkt 23. oktober 2012)

Kuriosa
Den amerikanske avisen Los Angeles Herald hadde 10. februar 1907 en fantasifull og åpenbart oppdiktet artikkel om at  verdens lengste skihopp var gjort i Stacyville, Maine dagen før. Ikke bare hadde Frank Tracy satt ny verdensrekord med 191 fot (58 meter), han var blitt grundig slått da konkurrenten Martin Brackett sendte utfor en australsk kenguru med ski på beina. Kenguruen hoppet nesten 1/8 mile (ca. 200 meter).Los Angeles Herald: Ski jumper's record beaten by marsupial (s. 6, 10. februar 1907, digitalisert av California Digital Newspaper Collection)

Kilder
Sports Reference: Australia Nordic Combined  (olympiaresultater, besøkt 19. desember 2010)
Jens Jahn, Egon Theiner: Enzyklopädie des Skispringens. AGON Sportverlag, Kassel 2004. ISBN 3-89784-099-5, s. 166
Skisprungschanzen-Archiv: Australia (besøkt 19. desember 2010)

Australia
Kategori:Kombinert
Kategori:Sport i Australia etter idrett